Edward Badeley

I Edward Lowth Badeley (1803 or 1804 – 1868) métung yang Ingles a abogadong eclesiastical ampóng kayánib king Pangimut a  Oxford a míyábé karéng pilang píkabaluan a casu ning kalabingsyam (ka-19) a síglu. 

Átul kang Gorham
Ya ing migsilbing abugadu para kang Henry Phillpotts, ing Obispo ning Exeter, king Judicial Committee of the Privy Council anyang mig-apela ya i George Cornelius Gorham lában king pámag-cumpirma kaya king puestu king Brampford Speke. Béligtad ne ning Privy Council ing útus ning obispu, kinumpirmá né i Gorman king kayang puestu, at úli niti binábó né ing secular ó pangyátung autoridad kétang king pisamban, at iti migdalang maragul a escandalo karéng áliwang dáké. Anyang kaláldó ning 1850, i Badeley, Henry Manning ampó ráng labing-adwa pang prominenting Anglican, inyad da king Pisamban ning Inglaterrang isakwil né ing paglaláwé ning Privy Council king bautismo o binyag. Alang pakíbat, at métung ya i Badeley karéng dakal a linub king Iglesia Catolica anyang 1852.